Ο Μάσιμο Καρέρα δημιουργεί μια σκληροτράχηλη ομάδα και αυτό αποδεικνύεται περίτρανα και αδιάψευστα από τα αποτελέσματα. Με γρήγορο γκολ ξανά (Αλμπάνης 5’) μετά από λάθος του Βέλεθ και ασίστ του Κρίστιτσιτς, η ΑΕΚ ανταπεξήλθε στις δυσκολίες του παιχνιδιού και την πίεση του Άρη και πήρε την 6η εκτός έδρας νίκη της στο πρωτάθλημα.



Ο Άρης μπορεί να κυριάρχησε στο μεγαλύτερο διάστημα του ματς, είχε τις ευκαιρίες να σκοράρει, αλλά δεν κατάφερε να πάρει ούτε τον βαθμό. Μεγάλες ευκαιρίες με Δεληζήση στο 12’ και του Ντουρμισάι στις καθυστερήσεις του πρώτου μέρους, τεράστια επέμβαση του Μπάρκα στο 58’ σε σουτ του Μπρούνο Γκάμα. Ο Άρης διαμαρτύρεται για ανατροπή στο 40’ του Φετφατζίδη εντός περιοχής από τον Κλωναρίδη, σε μια φάση που φαίνεται ο παίκτης της Ένωσης να βρίσκει τον αντίπαλό του, αλλά το VAR είπε «παίζετε» στον Καραντώνη (ίσως να έχει βγει η μπάλα άουτ την ώρα του τάκλιν και τα ριπλέι δεν είναι καθόλου διαφωτιστικά).



Η Ένωση πιστοποίησε την εξαιρετική της λειτουργία στην άμυνα με τον Μάσιμο Καρέρα, που είχε εκπλήξεις στην αρχική ενδεκάδα, αφού δεν ξεκίνησε τον Αραούχο και τον Μάνταλο στην αρχική ενδεκάδα, αλλά προτίμησε τον σκόρερ Αλμπάνη και τον Κλωναρίδη, βάζοντας τον Βέρντε σαν δεκάρι πίσω από τον Λιβάια. Και πάλι σπουδαίο ματς από τον Κρίστιτσιτς, πολύ καλός ο Μπακάκης, δύσκολη βραδιά για Σβάρνα και Βράνιες που κατάφεραν και με την βοήθεια του Οικονόμου στο τέλος, να κρατήσουν μακριά τους κινδύνους. Πιο απειλητικός παίκτης για τον Άρη ο Γκάμα, στάθηκαν άτυχοι οι Θεσσαλονικείς με την αποχώρηση του Ιντέγε στο 38’ λόγω προβλήματος στην μέση. Στους 47 η ΑΕΚ με την 6η εκτός έδρας νίκη της στο πρωτάθλημα, κράτησε το +7 από τον Παναθηναϊκό, ο Άρης έμεινε στους 33.



Πώς έπαιξαν



Ο Άρης παρατάχθηκε με 4-4-1-1 και την ίδια σύνθεση που παρέταξε στο Περιστέρι ο Μίκαελ Ένινγκ με την οποία πήρε την πρόκριση απέναντι στον Ατρόμητο. Η ΑΕΚ με εκπλήξεις, αφού ο Καρέρα επέλεξε το 4-2-3-1 και τους Κλωναρίδη (δεξιά), Αλμπάνη (αριστερά) και τον Βέρντε πίσω από τον Λιβάια.



Το ματς



Η ΑΕΚ ξεκίνησε με πίεση ψηλά, αλλά το γκολ με το οποίο την έβαλε μπροστά στο σκορ, προήλθε από ένα αβίαστο λάθος. Ήταν το 5ο λεπτό όταν ο Βέλεθ έκανε την λάθος πάσα, η άμυνα της Ένωσης έκοψε και η μπάλα έφτασε στον Κρίστιτσιτς που αφού διέσχισε περίπου 25-30 μέτρα έκανε έξοχη κάθετη στον Αλμπάνη που πλάσαρε κάτω από τα πόδια του Κουέστα που έκανε έξοδο και έκανε το 0-1. Η Ένωση είχε καλό μομέντουμ στο πρώτο δεκάλεπτο, όπου είχε άλλη μια στιγμή με σουτ του Κρίστιτσιτς που έφυγε πάνω από τα δοκάρια.



Μεγάλη ευκαιρία για τον Άρη ήρθε στο 12’, με τον Γκάμα να παίρνει άμεση πάσα από εκτέλεση κόρνερ, να βγάζει σέντρα από αριστερά, όμως ο Δεληζήσης αστόχησε ενώ ήταν μόνος απέναντι από τον Μπάρκα. Οι γηπεδούχοι έμειναν ψηλά, κλέβοντας αρκετές μπάλες ψηλά και είχαν μία ακόμα καλή στιγμή στο 20’ με τον Κόρχουτ να σουτάρει ενώ είχε χώρο από αριστερά, αλλά την μπάλα να φεύγει έξω. Ο Άρης κέρδισε μέτρα, χωρίς να μπορεί να βγάλει καθαρή φάση στην κανονική ροή του ματς, ενώ στο 29’ και στο 31’, Σβάρνας για μαρκάρισμα στον Λάρσον και Βράνιες για άτσαλη ενέργεια πάνω στον Ιντέγε, θα πάρουν κίτρινη (σωστά) από τον Καραντώνη.



Στο 34’ ο Κρίστιτσιτς τάισε από αριστερά τον Αλμπάνη που κέρδισε τις κόντρες και σούταρε από αριστερά άουτ. Στο 38’ ήρθε η αναγκαστική αλλαγή του Ιντέγε που δεν μπόρεσε να συνεχίσει για ν’ αντικατασταθεί από τον Ντουρμισάι. Στο 40’ ο Φετφατζίδης θα ζητήσει πέναλτι σε μια δύσκολη φάση, όπου ο Κλωναρίδης φαίνεται να βρίσκει λίγο τον αντίπαλό του, αλλά το VAR δεν θα καλέσει τον Καραντώνη (ίσως να έχει βγει η μπάλα άουτ την ώρα του τάκλιν και τα ριπλέι δεν είναι καθόλου διαφωτιστικά). Στο 45’ από ένα σφάλμα του Σβάρνα σε σέντρα του Γκάμα, ο Ντουρμισάι από κοντινή απόσταση θ’ αστοχήσει απελπιστικά.



Η επανάληψη άρχισε με τον Άρη να προσπαθεί να διατηρήσει το μομέντουμ με το οποίο τελείωσε το πρώτο μέρος από άποψη ρυθμού και ευκαιριών. Ο Μάσιμο Καρέρα προχώρησε στην πρώτη του διορθωτική κίνηση με την αντικατάσταση του Κλωναρίδη με τον Αραούχο στο 53’. Η ΑΕΚ εξακολουθούσε πάντως να κάνει πολλά φτηνά λάθη στην μεσαία γραμμή, με τον Μπάρκα να κρατά το προβάδισμα στο 58’ με μια εξαιρετική επέμβαση σε σουτ του Μπρούνο Γκάμα που «τρύπησε» την αντίπαλο από τον άξονα.



Ο Άρης συνέχισε να έχει τα ηνία του αγώνα, σημαδεύοντας κυρίως την δεξιά μεριά της Ένωσης, με τον Γκάμα να προσπαθεί να δημιουργήσει καταστάσεις. Η φιλοξενούμενη άρχισε να βρίσκει ωστόσο περισσότερους χώρους, με μια πολύ καλή ευκαιρία για κόντρα στο 68’ ωστόσο ο Αραούχο, μετά την πάσα του Λιβάια, έκανε κακή πάσα στον Αλμπάνη. Ο Μάνταλος λίγο αργότερα θα πάρει την θέση του Αλμπάνη για να έρθει να παίξει πίσω από τον Αραούχο.



Ο Ένινγκ άρχισε να φέρνει περισσότερο στον άξονα τον Γκάμα, για να δώσει χώρο στον Κόρχουτ, ενώ ο Καρέρα έριξε στο ματς τον Οικονόμου αντί του Βέρντε για να γυρίσει τον σχηματισμό σε 3-5-2. Ο Ένινγκ έπαιξε το τελευταίο του χαρτί με τον Ντιγκινί να μπαίνει στην θέση του Κόρχουτ για να παίξει και ο Άρης πλέον με τρεις στην άμυνα. Η ΑΕΚ κράτησε το τρίποντο και έκλεισε όμορφα μια εξαιρετική βραδιά, με κατάκτηση Κυπέλλου μπάσκετ, πρόκριση στα προημιτελικά του Challenge Cup στο χάντμπολ και διπλό σε μια δύσκολη έδρα στο ποδόσφαιρο.





Οι συνθέσεις:



ΑΡΗΣ: Κουέστα, Ροζ, Βέλεθ, Δεληζήσης, Κόρχουτ (85’ Ντιγκινί), Σάσα, Ματίγια, Γκάμα, Φετφατζίδης, Λάρσον (79’ Μαντσίνι), Ιντέγε (38’ λ.τρ Ντουρμισάι)



Στον πάγκο έμειναν οι: Έμαν, Σούντγκρεν, Σόουζα, Μαρτίνες



ΑΕΚ: Μπάρκας, Μπακάκης, Βράνιες, Σβάρνας, Χουλτ, Σιμάνσκι, Κρίστιτσιτς, Κλωναρίδης (53’ Αραούχο), Βέρντε (78’ Οικονόμου), Αλμπάνης (70’ Μάνταλος), Λιβάγια



Στον πάγκο έμειναν οι: Τσιντώτας, Παουλίνιο, Σαμπανάτζοβιτς, Γιακουμάκης



